**ETIKOS PAMOKOS 9 KLASEI PLANAS**

**Pamokos pavadinimas:** Grafiti kaip šiuolaikinės populiariosios kultūros pavyzdys: žinutės ir vertybės

**Pamokos idėja:**

Kartu su mokiniais keliausime į „Open Gallery“ Naujamiestyje (Panerių 27) , kurioje gausu įdomių grafiti kūrinių. Šie kūriniai bus aptariami kaip šiuolaikinės populiariosios kultūros reiškinys, skatinantis diskusiją apie meną, atsakomybę, vertybes, pilietiškumą. Mokiniai analizuos, kokias žinutes šiuolaikiniai gatvės menininkai perduoda visuomenei, kaip tai susiję su jų pačių patirtimi, etikos principais ir atsakomybe už žodžius bei veiksmus.

**Pamokos tikslas –** supažindinti mokinius su populiariosios kultūros išraiška – grafiti kūriniais ir jų įtaka visuomenei, ugdant mokinių gebėjimą kritiškai vertinti kultūros apraiškas, suprasti vertybes, kuriomis remiasi menas, skatinti jų kritinį mąstymą, kūrybiškumą, pilietiškumą.

**Pamokos uždaviniai:**

1. Supažindinti mokinius su grafiti kaip šiuolaikinės populiariosios kultūros reiškiniu, jo menine ir socialine reikšme..
2. Ugdyti mokinių gebėjimą analizuoti grafiti kūrinių žinutes, jų temas ir vertybes, įvertinant jų įtaką visuomenei bei kultūrai.
3. Skatinti mokinius kritiškai vertinti kultūros apraiškas ir gilintis į jų perteikiamas idėjas bei socialinę svarbą.
4. Įtraukti mokinius į kūrybinę veiklą – užfiksuoti grafiti darbus ir interpretuoti jų žinutes dirbant grupėse.
5. Skatinti mokinius suprasti grafiti meną kaip pilietinės raiškos formą ir diskutuoti apie jo vaidmenį viešosiose erdvėse.
6. Skatinti mokinius dirbti komandoje, dalintis idėjomis ir pristatyti grupės darbo rezultatus..

**Kompetencijų ugdymas:**

* **Pažinimo:** mokiniai analizuoja grafiti kūrinius, supranta jų reikšmes, ugdosi kritinį mąstymą **Kūrybiškumo:** Analizuoja meninius kūrinius, kuria savo interpretacijas ir išreiškia savo nuomonę.
* **Kultūrinė:** supranta kaip gatvės menas formuoja miesto kultūrą, atspindi socialinius reiškinius ir veikia žmonių mąstymą.
* **Pilietiškumo:** diskutuoja apie viešosios erdvės naudojimą, meninės išraiškos laisvę, grafiti kaip teisės ir pareigos klausimą.
* **Komunikacijos:** ugdosi gebėjimą aiškiai ir įtaigiai išreikšti savo mintis bei idėjas diskusijose, dalinasi įžvalgomis grupės veikloje, pristato savo darbo rezultatus ir reflektuoja apie patirtį, lavindami tarpusavio bendravimo ir viešojo kalbėjimo įgūdžius.

**Pamokos trukmė: 90 minučių.**

**Pamokos eiga:**

1. **Įžanga – diskusija apie šiuolaikinę kultūrą ir grafiti** (15 min.)
   * **Mįslė arba provokuojantis klausimas:** Kas yra menas? Ar gatvės menas yra menas? Mokytojas gali pradėti pamoką, ragindamas mokinius atsakyti į klausimus: „Kas yra populiarioji kultūra? Kaip grafiti prisideda prie jos?
   * **Trumpas pokalbis.** Ką mokiniai žino apie grafiti? Mokytojas papasakoja apie grafiti, populiariąją kultūrą, „Open Gallery“ istoriją.
   * **Aptariama,** kokias emocijas ir žinutes grafiti gali perteikti (pvz., socialinė kritika, solidarumas, pilietinės iniciatyvos).
   * **Pamokos tikslų ir uždavinių pristatymas**.
2. **Pasivaikščiojimas po „Open Gallery“ grafiti erdves** (15 min.)
   * Mokytojas kartu su mokiniais vaikšto po „Open Gallery“ erdvę, aptaria įdomiausius darbus.
   * Aptariama:
     + Kokios temos dominuoja kūriniuose?
     + Ar grafiti yra menas ir ką juo norima pasakyti?
     + Kuo grafiti skiriasi nuo vandalizmo?
3. **Darbas mažose grupelėse: kūrybinės dirbtuvės.** (25 min.)

Mokiniai suskirstomi į grupeles priklausomai nuo klasės dydžio (po 3-4 mokinius), kiekviena grupelė gauna po vieną arba po kelias skirtingas užduotis. Mokiniai turi nufotografuoti savo pasirinktus grafiti kūrinius ir atsakyti į klausimus atsakymų lape (galima naudoti ir „Padlet“ programėlę). Šios užduotys leis mokiniams analizuoti pasirinktus grafičius tiek asmeniniu, tiek visuomeniniu požiūriu, ugdys jų kūrybingumą, kritinį mąstymą ir gebėjimą reflektuoti aplinkos reiškinius.

**Užduočių pavyzdžiai.**

* **„Mano emocijos ir reakcijos“. Kultūrinė kompetencija.**

**Mokiniai pasirenka vieną arba du kūrinius ir atsako į klausimus**:

* Kokią emociją šis kūrinys jums sukelia?
* Kaip manote, kokią emociją jis galėtų sukelti kitokios kultūros žmogui (atvykusiam iš Sirijos, Afganistano, Ukrainos)?
* Ką šis kūrinys skatina daryti ar apmąstyti?
* Ar tai maištas, kvietimas pokyčiams ar tiesiog grožio forma?
* **„Grafičio žinutės analizė“ (Pažinimo kompetencija)**

**Mokiniai pasirenka vieną arba du kūrinius ir atsako į klausimus**:

* + Išnagrinėkite pasirinktą grafičio kūrinį: ką jis vaizduoja?
  + Kokią pagrindinę žinutę jis perteikia?
  + Ar ši žinutė susijusi su socialinėmis, kultūrinėmis ar politinėmis problemomis? Galbūt jūs turite savo idėjų kokia šio kūrinio žinutė?
  + Jei jūs norėtumėte sukurti savo grafiti ir perteikti tokią žinutę, koks būtų jūsų grafiti?
* **„Kūrėjo batais“ (Kūrybiškumo kompetencija).**

**Mokiniai pasirenka vieną arba du kūrinius ir atsako į klausimus**:

* + Įsivaizduokite, kad esate šio grafičio kūrėjas – koks jūs esate, kuo domitės, kokia jūsų asmenybė?
  + Kodėl pasirinkote šią vietą savo kūriniui?
  + Kokį pagrindinį tikslą turėjote (pvz., įkvėpti, šokiruoti, provokuoti)? Ar kažkokį kitą? Kaip jums tai pavyko?
  + Sukurkite trumpą istoriją apie šio kūrinio sukūrimą – kokia buvo jo idėjos kilmė?
* **„Grafitis kaip pilietiškumo įrankis“ (Pilietiškumo kompetencija).**

**Mokiniai pasirenka vieną arba du kūrinius ir atsako į klausimus**:

* + Ar šis grafitis išreiškia kokią nors socialinę ar pilietinę problemą?
  + Kaip manote, ar tokie kūriniai gali paveikti žmones (pvz., atkreipti dėmesį į problemą, pakeisti požiūrį)?
  + Kokias emocijas ir mintis šis kūrinys sukelia vietos gyventojams ar praeiviams?
  + Ką jūs darytumėte kitaip, jei kurtumėte panašų kūrinį?
* **„Vertybių simbolika“ (Pažinimo ir kultūrinė kompetencija)**

**Mokiniai pasirenka vieną arba du kūrinius ir atsako į klausimus**:

* + Kokią vertybę šis grafitis galėtų perteikti (pvz., laisvė, tolerancija, empatija, kova su neteisybe)?
  + Ar ši vertybė yra svarbi jūsų kasdieniame gyvenime? Kaip tai pasireiškia?
  + Kokias mintis jis gali sukelti vietos gyventojams ar praeiviams?
  + Sukurkite naują pavadinimą ar šūkį, kuris dar geriau atspindėtų šį grafitį.
* **„Dialogas su kūriniu“ (Kūrybiškumo kompetencija)**

**Mokiniai pasirenka vieną arba du kūrinius ir atsako į klausimus**:

* + Įsivaizduokite, kad šis grafitis „prabyla“ ir bendrauja su jumis. Ką jis jums pasakytų?
  + Kokį klausimą norėtumėte užduoti šiam kūriniui?
  + Kokias emocijas jis gali sukelti vietos gyventojams ar praeiviams?
  + Parašykite trumpą dialogą tarp jūsų ir kūrinio.
* **„Kas liks, kai grafitis išnyks?“ (Pilietiškumo ir kultūrinė kompetencija)**

**Mokiniai pasirenka vieną arba du kūrinius ir atsako į klausimus**:

* + Grafičiai dažnai yra trumpalaikiai. Kaip manote, kiek laiko gyvens šis grafitis?
  + Ar liks šio grafičio žinutė aktuali, kai kūrinys išnyks?
  + Kaip galėtumėte išsaugoti šio grafičio idėją ar emociją (pvz., fotografija, diskusija, virtualus archyvas ar kažkokios kitos priemonės)?
  + Ar grafitis šią vietą puošia, ar sukelia konfliktą su aplinka?
* **„Jūsų gatvės meno misija“ (Kūrybiškumo ir pilietiškumo kompetencija)**

**Mokiniai pasirenka vieną arba du kūrinius ir atsako į klausimus**:

* + Įsivaizduokite, kad jums duota galimybė sukurti grafitį, kuris pakeistų Naujamiestį. Koks būtų jūsų grafitis?
  + Kokį socialinį ar kultūrinį klausimą ar vertybę pasirinktumėte?
  + Kur kurtumėte šį grafitį? Kokios būtų spalvos? Dydis? Forma? Galbūt galite jį nupiešti?
  + Ką norėtumėte, jog žmonės kalbėtų/jaustų/suprastų pamatę šį grafiti?

1. **Analizė ir diskusija: grupių veiklos pristatymas ir aptarimas (20 min.)**
   * Kiekviena grupelė parodo pasirinktus grafiti arba jų nuotrauką.
   * Pakomentuoja savo atsakymus į klausimus. Ar buvo lengva sutarti dėl bendro atsakymo?
   * Kitos grupelės gali reaguoti, pasakyti savo nuomonę.
   * Mokytojas gali paskatinti diskusiją šiais klausimais: a) kokią žinutę siunčia kūrinys; b) kokios etikos problemos kyla susijusios su gatvės menu?; c) ar gatvės menas gali būti laikomas pilietine išraiška?
   * Mokytojo apibendrinimas: išryškinamos pagrindinės diskusijos temos ir pateikiami skirtingi požiūriai.
2. **Refleksija ir užbaigimas (10 min.)**
   * Mokiniai dalijasi savo įspūdžiais apie pamoką, ką naujo sužinojo ir išmoko.
   * Mokytojas gali apibendrinti apie kultūros reiškinių gatvėse prasmę ir reikšmę bei konkrečias žinutes, apie mūsų visų atsakomybę ką norime skleisti visuomenei.
3. **Įsivertinimas ir įvertinimas (5 min)**

* Mokytojas stebi mokinių aktyvumą diskusijose, kūrybiškumą atliekant užduotis.
* Galima mokiniams duoti užduotį grįžus į klases parašyti Esė apie pasirinktą grafiti ir pasirinkta tema.
* Savęs vertinimas: Mokiniai gali užpildyti trumpą anketą, kurioje įvertintų savo įsitraukimą į pamoką ir naujai įgytas žinias.

**Mokinių įsivertinimo kriterijai (įvertina save balais nuo 1 iki 5)**

**Įsitraukimas į pamoką:**

Ar aktyviai dalyvavau diskusijose?\*

Ar domėjausi pateikta medžiaga?

Ar atlikau užduotis su susidomėjimu?

**Naujų žinių įgijimas:**

Kiek naujų dalykų sužinojau apie gatvės kultūrą?

Ar geriau supratau, kas yra grafiti?

Ar galiu paaiškinti, kodėl grafiti yra menas?

**Bendrai:**

Kas man labiausiai patiko šioje pamokoje?

Ką dar norėčiau sužinoti apie grafiti ar gatvės meną?

**Pastaba:**

Šis planas yra lankstus ir gali būti pritaikytas prie konkrečios klasės poreikių ir mokytojo kūrybiškumo bei tikslų.

**Papildomos idėjos:**

Kviesti svečią – gatvės menininką.

Organizuoti konkursą už geriausią esė arba nuotrauką.

Sukurti bendrą klasės darbą – kolažą iš nuotraukų ir komentarų.

[**https://neakivaizdinisvilnius.lt/po-paskaitu/open-gallery/**](https://neakivaizdinisvilnius.lt/po-paskaitu/open-gallery/)

**Open Gallery**

**Panerių 37, Vilnius**